Dai majaw Wunpawng Mungdan Shanglawt Asuya KIO/KIA Ningbaw Ningla, Hpushawng Hpuba ni hku nna ndai lang myen asuya hte bai hkrum shaga jang MAYAM LAK MAT gaw nwoi htu sana re ngu kam ai. Gap gasat jahkring nna mungmasa bawngban mat wa ga ngu ai lachyum gaw Annau ni hpe gyit hkintum tawn nna, MAYAM ZAWN kam ai hku shangun sha na ngu ai lachyum re. GAP GASAT JAHKRING LAK MAT BAI GAHTAP HTU DAT JANG...
(1) Karai Kasang a ga hpe nmadat nmara ai.
(2) Annau ni nan myen satan a kata kaw MAYAM TAI NA GA AI ngu nna hkamla ai hte bung na.
(3) 1961 ning February 5 ya shani kawn lang hpang wa ai Annau ni a lak nak sinat gaw HPUN TAWNG byin mat na.
Bai nna, myen asuya a ntsa e Annau ni grai sadi ra ai lam ni nga ai. Ga shadawn Awng San wa galaw da ai bungli gaw Awng San wa nnga mat jang dai bungli mung tara nshang mat sai. Dai re majaw ndai lang bai hkrum bawngban ai shaloi U Thein Sein, Aung San Kaw, U Aung Myinn, U Sai Mauk, ndai ni kadai mi woi awn awn, nmai kam ai. Lapran sakse hku nna UN hte mungdan kaba langai ngai shang dung lawm ra na re. Myen asuya hku nna gap gasat shawng jahkring nna she mung masa bawngban ga ngu nna tsun na lam nnga ai. Lachyum gaw shanhte wa htim gap dat ai re majaw gap hkat let bawngban ra ai sha re. N-gap hkat ai sha sim sim sa sa bawngban mayu yang gaw shanhte htu ganawng bang tawn ai hpyendap ni ma hkra htingnut la mat wa ra ai. Bai ahkyak ai langai mi gaw Wunpawng Mungdan kata kaw myen hpyendap sha a nga dingsa, KIA a sinat lak nak gaw aten n lata ai mai ngoi kapaw wa ai lak nak rai ra ai. Myen asuya hte galaw da ai gap gasat jahkring gaw mai sau pa ntsa kaw na sha re. Shanhte gaw gap mayu ai shaloi mai gap ai. Anhte gaw gap ra tim nmai gap ai. Anhte na sinat ni gaw hpun tawng byin mat ai majaw nmai ngoi ai hte bung mat sai. Myen asuya hte gaw gara asuya mi galai yang galai, atsawm hkrak n rai shi yang shi hte chyu sha lak mat nmai htu ai.
Bai nna langai gaw ndai ten hta hkan nang hkan sa nga ai mungchying sha ni mung grai ahkyak ai ten rai sai. Nkau mi Egudu de nhtang nna mayam bai wa tai na matu Mawshe hpe lam lapran kaw mara tam ai ni mung naw lawm nga ga ai hpe mu lu ai. Ndai ten kaw nna gaw tsaw ra ai Chyurum Wunpawng sha annau ni gaw myit hkrum mang rum ai hte Wunpawng Mungdan Shanglawt Asuya KIO/KIA a woi awn hkrun lam Hkanan Mungdan de ta gindun nna lahkrip ra ra hte rawt sa saga ngu nna lajin dat ai.
Sau Nan Du
3/6/2012
kac_Latn kac_Latn kac_Latn kac_Latn kac_Latn kac_Latn knc_Latn unk